Η **Αλόη Σιδέρη** (πατρικό όνομα: **Αλόη Ματαράγκα**, Ληξούρι, 1929 – Αθήνα, 7 Μαρτίου 2004) ήταν Ελληνίδα εκπαιδευτικός και λογοτέχνης.

Βιογραφία
---------

Η Αλόη Ματαράγκα γεννήθηκε το 1929 στο Ληξούρι της Κεφαλλονιάς. Μητέρα της ήταν η ποιήτρια Καλομοίρα Κουρούκλη, η οποία πριν το γάμο της με τον Χαράλαμπο Ματαράγκα είχε αναπτύξει μια πλατωνική σχέση με τον ποιητή Κώστα Ουράνη. Αργότερα, μάλιστα, η Αλόη Σιδέρη επιμελήθηκε την έκδοση των ερωτικών επιστολών μεταξύ της μητέρας της και του ποιητή (*«Ένα ειδύλλιο - 36 ανέκδοτες επιστολές»*, εκδ. Ιδρύματος Κώστα και Ελένης Ουράνη).

Αφού ολοκλήρωσε τη φοίτησή της στο γυμνάσιο του Ληξουρίου εισήχθη στη Φιλοσοφική Σχολή του Πανεπιστημίου Αθηνών, αρχικά στο τμήμα Ιστορίας και Αρχαιολογίας και στη συνέχεια στο τμήμα Αγγλικής Φιλολογίας. Συμμετείχε στην ΕΠΟΝ ενώ μετά την κατοχή εργάστηκε ως εκπαιδευτικός της Μέσης Εκπαίδευσης. Ασχολήθηκε επίσης με το ραδιόφωνο και την τηλεόραση σε εκπομπές λογοτεχνικού αλλά και κοινωνικού περιεχομένου. Υπήρξε μέλος της Εταιρείας Συγγραφέων και συμμετείχε ενεργά στον συνδικαλιστικό χώρο.

Ήταν παντρεμένη με τον Στρατή Σιδέρη. Απεβίωσε τον Μάρτιο του 2004 από καρκίνο. Κηδεύτηκε στις 10 Μαρτίου στο Πρώτο Νεκροταφείο Αθηνών. Κατέλιπε παιδιά και εγγόνια.

Λογοτεχνικό και μεταφραστικό έργο
---------------------------------

Στη λογοτεχνία ασχολήθηκε κυρίως με την ποίηση. Η πρώτη της ποιητική συλλογή εκδόθηκε το 1974 με τίτλο *«Το φορείο»* από τις *εκδόσεις Κέδρος*, ενώ εξέδωσε, μέχρι το τέλος της ζωής της, άλλες πέντε δικές της συλλογές ποιημάτων. Το 1990 εξέδωσε την συλλογή διηγημάτων *«Ο Τσανγκ»* από τις *εκδόσεις Άγρα* καθώς και μια συλλογή χρονογραφημάτων με τίτλο *«Η κυρία με το γατί»* από τις *εκδόσεις Γνώση* τα οποία γράφηκαν με αφορμή την ραδιοφωνική της εκπομπή στο σταθμό 902 Αριστερά στα FM με τίτλο *«Τι δεν αρέσει στην Αλόη Σιδέρη»*. Ποιήματά της έχουν μεταφραστεί στα Ιταλικά.

Σημαντική ήταν η παρουσία της Σιδέρη στον τομέα των μεταφράσεων. Ασχολήθηκε με μεταφράσεις τόσο ξένων συγγραφέων όσο και αρχαίων Ελλήνων και Λατίνων καθώς και Βυζαντινών χρονογράφων και ιστορικών. Η μεταφραστική της δουλειά στο κομμάτι των Βυζαντινών κειμένων θεωρείται, μάλιστα, ιδιαίτερα σημαντική.

Εξέδωσε επίσης πολλές μελέτες και δοκίμια, γύρω από θέματα φιλολογίας, λογοτεχνίας και ιστορίας.

### Λογοτεχνικές εκδόσεις της Αλόης Σιδέρη

#### Ποίηση

* *Φορείο* (1974), εκδόσεις Κέδρος
* *Έως θανάτου* (1978), εκδόσεις Δεσμώτης
* *Πλήρης ημερών* (1980), εκδόσεις Άγρα
* *Όψεις ονείρων* (1984), εκδόσεις Άγρα
* *Το όνειρο της γάτας* (1990), εκδόσεις Άγρα
* *Το πιο τρομαχτικό* (1999), εκδόσεις Άγρα

#### Πεζά

* *Τσανγκ* (1990), εκδόσεις Άγρα
* *Η κυρία με το γατί*  (1990), εκδόσεις Γνώση

#### Συγκεντρωτική έκδοση

* *Ανάμεσα στο μακριά και στο πιο μακριά, ποιήματα και διηγήματα, συγκεντρωτική έκδοση* (2019), εκδόσεις Άγρα

Παραπομπές
----------

1. ↑  *Διεθνές Πρότυπο Aναγνωριστικό Ονόματος*. 0000000063088098. Ανακτήθηκε στις 11  Ιανουαρίου 2016.
2. 1 2  Ανακοίνωση θανάτου, Η Καθημερινή, φύλλο 10ης Μαρτίου 2004, σελ. 12.
3. 1 2 3  Αλόη Σιδέρη, Ποιήτρια & Μεταφράστρια Αρχειοθετήθηκε 2007-11-07 στο Wayback Machine. αφιέρωμα στον ιστότοπο Kefalonia.net.gr
4. 1 2  Μαρία Θεοδοσοπούλου, Ένας πλατωνικός έρωτας[*νεκρός σύνδεσμος*], Εφ. Η ΕΠΟΧΗ, Μάιος 2010
5. 1 2 3 4  Αλόη Σιδέρη (βιογραφικό) Αρχειοθετήθηκε 2016-03-07 στο Wayback Machine. Εθνικό Κέντρο Βιβλίου
6. ↑  Σιδέρη, Αλόη - Εγκυκλοπαίδεια Δομή, Τόμ. 26ος
7. 1 2  Απώλεια για τα Γράμματα, εφ. Ριζοσπάστης, Μάρτιος 2010
8. ↑  «Αλόη Σιδέρη (1929-2004)». *Deyteros.com*. 29 Μαΐου 2019. Ανακτήθηκε στις 7 Μαΐου 2021.
9. ↑  Με βάση τα προλεγόμενα της έκδοση του βιβλίου *«Η κυρία με το γατί»*, εκδόσεις *Γνώση* (1990)

Εξωτερικοί σύνδεσμοι
--------------------

* Σιδέρη, Αλόη, καταχώρηση και βιβλιογραφία από το Εθνικό Κέντρο Βιβλίου
* «Τι τη φυλάς ακόμα αυτή την τάπια»... , Κείμενο του Παντελή Μπουκάλα από την παρουσίαση του βιβλίου *Ανάμεσα στο μακρία και στο πιο μακριά*
* Αλόη Σιδέρη, «Ἀνάμεσα στo μακριὰ και τo πιo μακριά», Κριτική του George Le Nonce στον Αναγνώστη

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 12723080
* **ΕΒΕ**: 29053
* **AA**: 75087
* **BiblioNet**: **2638**
* LCCN: n90660770
* ISNI: 0000 0000 6308 8098
* GND: 103673806
* SUDOC: 189258098
* BNF: cb13492394m (data)

 |

 |